Drie polisiebeamptes in hof oor korrupsieArgieffoto Drie polisiebeamptes sal Maandag in die Durbanse landdroshof in KwaZulu-Natal verskyn op aanklag van korrupsie nadat hulle na bewering ŉ stewige bedrag geld van twee vermeende verdagtes geëis het wat glo verbind word met die onlangse chaos in dié provinsie se taxibedryf. Die polisiebeamptes, tussen 44 en 51 jaar oud, is Vrydag in Pinetown in hegtenis geneem nadat hulle na bewering R200 000 van die verdagtes geëis het. Volgens brig. Hangwani Mulaudzi, woordvoerder van die Valke, het die polisiebeamptes, wat betrokke is by die aangevoer dat hulle die verdagtes in verband met taxigeweld ondersoek. Die twee verdagtes het die omkopery by die Valke aangemeld waarna die polisiebeamptes binne twee weke in hegtenis geneem is toe hulle die bedrag geld by ŉ winkelsentrum in Pinetown wou opeis, het Mulaudzi gesê. In ŉ onverwante saak is ŉ voormalige staatsaanklaer Vrydag skuldig bevind aan korrupsie in die Kimberley-landdroshof in die Noord-Kaap. Anele Kohlani (35) is met R60 000 beboet óf drie jaar tronkstraf opgelê vir sy oneerlikheid nadat Kohlani ook in April 2015 geld van ŉ verdagte, ŉ beskuldigde in ŉ aanrandingsaak, geëis het om die aanklagte teen die verdagte te laat onttrek. Sy eis is aangemeld waarna Kohlani minute ná die eerste betaling van R1 500 vasgetrek is, het Mulaudzi gesê. Lt.genl. Godfrey Lebeya, nasionale hoof van die Valke, het albei inhegtenisnemings verwelkom. Volgens Lebeya stuur dié voorvalle ŉ sterk boodskap aan diegene wat hul strategiese posisies misbruik vir eie gewin.